ระเบียบองค์การบริหารส่วนตำบลปากหมันระเบียบองค์การบริหารส่วนตำบลปากหมันว่าด้วยข้อมูลข่าวสารของราชการพ.ศ. ๒๕๕๕[๑] อาศัยอำนาจตามความในมาตรา ๙ แห่งพระราชบัญญัติข้อมูลข่าวสารของราชการพ.ศ. ๒๕๔๐ ประกอบกับข้อ ๔ แห่งประกาศคณะกรรมการข้อมูลข่าวสารของราชการ ลงวันที่ ๒๔กุมภาพันธ์ ๒๕๔๑ เรื่อง หลักเกณฑ์และวิธีการเกี่ยวกับการจัดให้มีข้อมูลข่าวสารของราชการและประกาศคณะกรรมการข้อมูลข่าวสารของราชการ ลงวันที่ ๗ พฤษภาคม ๒๕๔๒ เรื่องการเรียกค่าธรรมเนียมการขอสำเนา หรือขอสำเนาที่มีคำรับรองถูกต้องของข้อมูลข่าวสารเพื่อให้การบริการ การจัดระบบ การขอ การอนุญาต และการบริการข้อมูลข่าวสารของราชการที่อยู่ในความรับผิดชอบขององค์การบริหารส่วนตำบลปากหมันเป็นไปด้วยความเรียบร้อยรวดเร็วและสอดคล้องกับเจตนารมณ์ของกฎหมายว่าด้วยข้อมูลข่าวสารของราชการในการรับรองสิทธิของประชาชน เกี่ยวกับการรับรู้ข้อมูลข่าวสารที่อยู่ในความครอบครองของหน่วยงานของรัฐองค์การบริหารส่วนตำบลปากหมัน จึงวางระเบียบว่าด้วยข้อมูลข่าวสารของราชการไว้ดังต่อไปนี้ข้อ ๑ ระเบียบนี้เรียกว่า ระเบียบองค์การบริหารส่วนตำบลปากหมันว่าด้วยข้อมูลข่าวสารของราชการ พ.ศ. ๒๕๕๕ข้อ ๒ ระเบียบนี้ให้ใช้บังคับตั้งแต่วันถัดจากประกาศไว้โดยเปิดเผย ณที่ทำการองค์การบริหารส่วนตำบลปากหมัน เป็นต้นไปข้อ ๓ บรรดาระเบียบข้อบังคับหรือคำสั่งอื่นใดขององค์การบริหารส่วนตำบลปากหมันในส่วนที่กำหนดไว้แล้วในระเบียบนี้หรือซึ่งขัดหรือแย้งกับระเบียบนี้ให้ใช้ระเบียบนี้แทนข้อ ๔ ในระเบียบนี้หน่วยงานของรัฐ หมายความว่าองค์การบริหารส่วนตำบลปากหมันข้อมูลข่าวสาร หมายความว่าสิ่งที่สื่อความหมายให้รู้เรื่องราว ข้อเท็จจริง ข้อมูล หรือสิ่งใด ๆไม่ว่าการสื่อความหมายนั้นจะทำได้โดยสภาพของสิ่งนั้นเองหรือโดยผ่านวิธีการใด ๆ และไม่ว่าจะได้จัดทำไว้ในรูปของเอกสารแฟ้ม รายงาน หนังสือ แผนผัง แผนที่ ภาพวาด ภาพถ่าย ฟิล์มการบันทึกภาพหรือเสียงการบันทึกโดยเครื่องคอมพิวเตอร์หรือวิธีอื่นใดที่ทำให้สิ่งที่บันทึกไว้ปรากฏข้อมูลข่าวสารของราชการ หมายความว่าข้อมูลข่าวสารที่อยู่ในความครอบครอง หรือควบคุมดูแลของหน่วยงานของรัฐไม่ว่าจะเป็นข้อมูลข่าวสารเกี่ยวกับการดำเนินงานของรัฐหรือข้อมูลข่าวสารเกี่ยวกับเอกชนข้อมูลข่าวสารส่วนบุคคล หมายความว่าข้อมูลข่าวสารที่เกี่ยวกับสิ่งเฉพาะตัวของบุคคลเช่น การศึกษา ฐานะการเงินประวัติสุขภาพ ประวัติอาชญากรรม หรือประวัติการทำงาน บรรดาที่มีชื่อของผู้นั้นหรือมีหมายเลขรหัส หรือสิ่งบอกลักษณะอื่นที่ทำให้รู้ตัวผู้นั้นได้ เช่น ลายพิมพ์นิ้วมือแผ่นบันทึกลักษณะเสียงของคนหรือรูปถ่ายและให้หมายความรวมถึงข้อมูลข่าวสารเกี่ยวกับสิ่งเฉพาะตัวของผู้ที่ถึงแก่กรรมแล้วด้วยเจ้าหน้าที่ของรัฐ หมายความว่าผู้ซึ่งปฏิบัติงานให้แก่หน่วยงานรัฐคนต่างด้าว หมายความว่าบุคคลธรรมดาที่ไม่มีสัญชาติไทยและไม่มีถิ่นที่อยู่ในประเทศไทยและนิติบุคคลดังต่อไปนี้(๑) บริษัทหรือห้างหุ้นส่วนที่มีทุนเกินกึ่งหนึ่งเป็นคนต่างด้าวใบหุ้นชนิดออกให้แก่ผู้ถือ ให้ถือว่าใบหุ้นนั้นคนต่างด้าวเป็นผู้ถือ(๒) สมาคมที่มีสมาชิกเกินกึ่งหนึ่งเป็นคนต่างด้าว(๓) สมาคมหรือมูลนิธิที่มีวัตถุประสงค์เพื่อประโยชน์ของคนต่างด้าว(๔) นิติบุคคลตาม (๑) (๒) (๓)หรือนิติบุคคลอื่นใดที่มีผู้จัดการหรือกรรมการเกินกึ่งหนึ่งเป็นคนต่างด้าวนิติบุคคลตามวรรคหนึ่ง ถ้าเข้าไปเป็นผู้จัดการหรือกรรมการ สมาชิกหรือมีทุนในนิติบุคคลอื่น ให้ถือว่าผู้จัดการ หรือกรรมการ หรือสมาชิกหรือเจ้าของทุนดังกล่าวเป็นคนต่างด้าวข้อ ๕ ให้นายกองค์การบริหารส่วนตำบลรักษาการตามระเบียบนี้และให้มีอำนาจออกประกาศ หรือคำสั่งเพื่อประโยชน์ในการปฏิบัติตามระเบียบนี้ในกรณีที่มีปัญหาหรืออุปสรรคในการปฏิบัติตามระเบียบให้นายกองค์การบริหารส่วนตำบลปากหมันมีอำนาจตีความและวินิจฉัยสั่งการตามที่เห็นสมควรหมวด ๑คณะกรรมการข้อมูลข่าวสารองค์การบริหารส่วนตำบลปากหมัน ข้อ ๖ ให้มี คณะกรรมการข้อมูลข่าวสารองค์การบริหารส่วนตำบลปากหมัน ประกอบด้วย๑. นายกองค์การบริหารส่วนตำบลปากหมัน ประธานกรรมการ๒. รองนายกองค์การบริหารส่วนตำบลปากหมัน รองประธานกรรมการ๓. ปลัดองค์การบริหารส่วนตำบลปากหมัน กรรมการ๔.หัวหน้าสำนักปลัดองค์การบริหารส่วนตำบล กรรมการ๕. หัวหน้าส่วนการคลัง กรรมการ๖. หัวหน้าส่วนโยธา กรรมการ๗. เจ้าหน้าที่บริหารงานทั่วไป กรรมการและเลขานุการข้อ ๗ ให้คณะกรรมการข้อมูลข่าวสารองค์การบริหารส่วนตำบลปากหมันมีอำนาจหน้าที่ ดังต่อไปนี้(๑) กำหนดมาตรการเกี่ยวกับการบริหาร การจัดระบบการขอการอนุญาตและการบริการข้อมูลข่าวสาร(๒)ให้คำแนะนำหรือเสนอความเห็นเกี่ยวกับข้อมูลข่าวสารที่ลงพิมพ์ในราชกิจจานุเบกษา รวมทั้งการจัดพิมพ์และการเผยแพร่(๓) ให้คำแนะนำหรือเสนอความเห็นเกี่ยวกับหลักเกณฑ์การพิจารณาประเภทข้อมูลข่าวสารที่ไม่ต้องเปิดเผยหรือข้อมูลข่าวสารที่เป็นความลับของทางราชการ(๔)ให้คำแนะนำหรือเสนอความเห็นเกี่ยวกับการจัดทำและปรับปรุงข้อมูลข่าวสารตามระเบียบสำนักนายกรัฐมนตรีว่าด้วยงานสารบรรณหรือข้อมูลข่าวสารอื่นที่เป็นประโยชน์ต่อราชการ(๕)ให้คำแนะนำหรือเสนอความเห็นเกี่ยวกับการเชื่อมโยงข้อมูลข่าวสารกับส่วนราชการและเอกชน(๖) ให้คำแนะนำหรือเสนอความเห็นในกรณีที่มีปัญหาและอุปสรรคเกี่ยวกับการดำเนินการตามระเบียบนี้(๗) แต่งตั้งคณะอนุกรรมการหรือคณะทำงานเพื่อปฏิบัติการในเรื่องใด ๆ(๘) ให้มีอำนาจหน้าที่ในการวินิจฉัยข้อมูลข่าวสารที่มีการเสนอต่อคณะกรรมการว่าข้อมูลข่าวสารดังกล่าว ควรเปิดเผยหรือไม่ควรเปิดเผย(๙) เชิญบุคคลใดมาสอบถามหรือชี้แจงให้ความเห็นเกี่ยวกับข้อมูลข่าวสาร(๑๐) ดำเนินงานอื่นใดตามพระราชบัญญัติข้อมูลข่าวสารของราชการ พ.ศ.๒๕๔๐ข้อ ๘ การประชุมคณะกรรมการข้อมูลข่าวสารองค์การบริหารส่วนตำบลปากหมันต้องมีกรรมการมาประชุมไม่น้อยกว่ากึ่งหนึ่งของกรรมการทั้งหมดจึงเป็นองค์ประชุมถ้าประธานกรรมการหรือรองประธานกรรมการไม่มาประชุมหรือไม่อยู่ในที่ประชุมให้กรรมการที่มาประชุมเลือกกรรมการคนหนึ่ง เป็นประธานในที่ประชุมการวินิจฉัยชี้ขาดของที่ประชุมให้ถือเสียงข้างมากกรรมการคนหนึ่งมีเสียงหนึ่งในการลงคะแนนถ้าคะแนนเสียงเท่ากันให้ประธานในที่ประชุมออกเสียงเพิ่มขึ้นอีกเสียงหนึ่งเป็นเสียงชี้ขาดข้อ ๙ ให้นำความในข้อ ๘มาใช้บังคับการประชุมคณะอนุกรรมการหรือคณะทำงานที่คณะกรรมการข้อมูลข่าวสารองค์การบริหารส่วนตำบลปากหมันแต่งตั้งโดยอนุโลมด้วยข้อ ๑๐ มติของคณะกรรมการข้อมูลข่าวสารองค์การบริหารส่วนตำบลปากหมันต้องได้รับความเห็นชอบจากนายกองค์การบริหารส่วนตำบลปากหมันก่อนจึงจะดำเนินการตามมตินั้นหมวด ๒การจัดระบบข้อมูลข่าวสาร ข้อ ๑๑ ให้ส่วนราชการในองค์การบริหารส่วนตำบลปากหมันจัดประเภทข้อมูลข่าวสารที่อยู่ในความรับผิดชอบให้เป็นไปตามกฎหมายว่าด้วยข้อมูลข่าวสารของราชการกฎหมายอื่น และระเบียบของราชการข้อ ๑๒ ในการดำเนินงานตามข้อ๑๑ให้ส่วนราชการในองค์การบริหารส่วนตำบลปากหมันจัดให้มีเจ้าหน้าที่เพื่อควบคุมดูแลตรวจสอบ ติดตาม และประสานงานในการดำเนินงานดังกล่าวให้เป็นไปด้วยความเรียบร้อยรวมทั้งรับผิดชอบในการพิจารณาให้บริการข้อมูลข่าวสารอื่น ๆที่อยู่ในความครอบครองหรือควบคุมดูแลหมวด ๓การขอข้อมูลข่าวสารและการอนุญาต ข้อ ๑๓ ให้หน่วยงานของรัฐ ข้าราชการพนักงานหรือลูกจ้าง ของหน่วยงานของรัฐ หรือบุคคลที่ประสงค์จะเข้าตรวจดูศึกษาค้นคว้า หรือขอสำเนาข้อมูลข่าวสาร ทำหนังสือหรือยื่นคำขอเป็นลายลักษณ์อักษรพร้อมทั้งแสดงเหตุผลและความจำเป็นต่อนายกองค์การบริหารส่วนตำบลปากหมันหรือผู้มีอำนาจอนุญาตสำหรับกรณีจำเป็นหรือเร่งด่วนอาจขอด้วยวาจา หรือทางโทรสารก็ได้โดยให้แจ้งชื่อ ตำแหน่งและที่อยู่ของผู้ขอด้วยการขอข้อมูลข่าวสารและการอนุญาตให้เป็นไปตามบัญชีท้ายระเบียบนี้เว้นแต่กรณีการมีคำสั่งให้เปิดเผยข้อมูลข่าวสารตามมาตรา ๑๕พระราชบัญญัติข้อมูลข่าวสาร พ.ศ. ๒๕๔๐ เป็นการทั่วไปหรือเฉพาะแก่บุคคลใดให้เป็นอำนาจของนายกองค์การบริหารส่วนตำบลปากหมันหรือปลัดองค์การบริหารส่วนตำบลปากหมันข้อ ๑๔ ข้อมูลข่าวสารใดหากมีกฎหมายระเบียบอื่นหรือมติคณะรัฐมนตรีกำหนดวิธีปฏิบัติเกี่ยวกับข้อมูลข่าวสารนั้นไว้เป็นพิเศษการขอข้อมูลข่าวสารและการอนุญาตจะต้องปฏิบัติตามกฎหมายระเบียบหรือมติคณะรัฐมนตรีดังกล่าวด้วยข้อ ๑๕ วิธีการปฏิบัติในการขอเข้าตรวจดูข้อมูลข่าวสารของราชการที่ไม่ได้กำหนดไว้ในระเบียบนี้ให้ปฏิบัติตามวิธีการที่คณะกรรมการข้อมูลข่าวสารของราชการตามพระราชบัญญัติข้อมูลข่าวสารของราชการพ.ศ. ๒๕๔๐ กำหนดไว้หมวด ๔การบริการข้อมูลข่าวสาร ข้อ ๑๖ ให้ส่วนราชการในองค์การบริหารส่วนตำบลปากหมันรวบรวม จัดเตรียมและจัดให้มีข้อมูลข่าวสารที่ดำเนินการเสร็จแล้วและอยู่ในความรับผิดชอบเพื่อเผยแพร่ ตรวจดูและศึกษาค้นคว้า ตลอดจนจัดหาและจัดทำสำเนาข้อมูลข่าวสารดังกล่าวตามกฎหมายว่าด้วยข้อมูลข่าวสารของราชการการบริการข้อมูลข่าวสารนอกจากที่กล่าวในวรรคหนึ่งให้เป็นไปตามคำแนะนำหรือความเห็นของคณะกรรมการข้อมูลข่าวสารองค์การบริหารส่วนตำบลปากหมันข้อ ๑๗ ข้อมูลข่าวสารที่อยู่ระหว่างดำเนินการให้ถือปฏิบัติตามข้อ ๑๖ โดยอนุโลมเว้นแต่เป็นเรื่องลับตามระเบียบว่าด้วยการรักษาความลับของทางราชการ พ.ศ. ๒๕๔๔หรือเป็นเรื่องที่ไม่ต้องเปิดเผยตามกฎหมายว่าด้วยข้อมูลข่าวสารหรือผู้มีอำนาจอนุญาตตามข้อ ๑๓ วรรคสาม เห็นว่าเป็นเรื่องที่ไม่ต้องเปิดเผยข้อ ๑๘ การเรียกค่าธรรมเนียมการขอสำเนาหรือขอสำเนาที่มีคำรับรองถูกต้องของข้อมูลข่าวสารให้เป็นไปตามที่คณะกรรมการข้อมูลข่าวสารองค์การบริหารส่วนตำบลปากหมันกำหนดและตามประกาศคณะกรรมการข้อมูลข่าวสารของราชการเรื่องการเรียกค่าธรรมเนียมการขอสำเนาหรือขอสำเนาที่มีคำรับรองถูกต้องของข้อมูลข่าวสารของราชการการพิจารณายกเว้นหรือลดอัตราค่าธรรมเนียมและค่าใช้จ่ายเป็นการเฉพาะกรณีจะคำนึงถึงการช่วยเหลือผู้มีรายได้น้อยประกอบด้วยก็ได้ ทั้งนี้ ให้อยู่ในดุลยพินิจของนายกองค์การบริหารส่วนตำบลปากหมันหรือผู้ซึ่งนายกองค์การบริหารส่วนตำบลปากหมันมอบหมายการรับรองสำเนาข้อมูลข่าวสารตามวรรคหนึ่งให้พนักงานส่วนตำบลที่รับผิดชอบข้อมูลข่าวสารนั้นตั้งแต่ระดับ๒ หรือเทียบเท่าขึ้นไปเป็นผู้รับรองโดยลงลายมือชื่อพร้อมทั้งชื่อตัวชื่อสกุลและตำแหน่งตลอดจนวัน เดือน ปี ให้ชัดเจน ทั้งนี้ ให้รับรองตามจำนวนที่ผู้ยื่นคำขอขอให้รับรองข้อ ๑๙ รายได้จากการเรียกเก็บค่าธรรมเนียมตามข้อ๑๘ ให้ถือว่าเป็นรายได้ขององค์การบริหารส่วนตำบลปากหมันข้อ ๒๐ การบริการส่งข้อมูลข่าวสารที่เปิดเผยทางโทรสารให้ดำเนินการได้เฉพาะกรณีเร่งด่วนให้คำนึงถึงความสิ้นเปลืองเช่นจำนวนข้อมูลข่าวสาร ระยะเวลาและค่าใช้จ่ายในการส่ง ทั้งนี้ ให้หัวหน้าส่วนหรือผู้ที่มีตำแหน่งเทียบเท่าหัวหน้าส่วนขึ้นไปเป็นผู้พิจารณาอนุญาตข้อ ๒๑ การบริการข้อมูลข่าวสารให้ดำเนินการจัดหาข้อมูลข่าวสารนั้นให้แก่ผู้ขอภายในเวลาอันสมควรเว้นแต่ผู้นั้นขอจำนวนมากหรือบ่อยครั้งโดยไม่มีเหตุอันสมควรหมวด ๕สถานที่บริการข้อมูลข่าวสาร ข้อ ๒๒ ให้จัดตั้งศูนย์ข้อมูลข่าวสารขององค์การบริหารส่วนตำบลปากหมันขึ้นอยู่ในความรับผิดชอบควบคุมดูแลของ สำนักปลัดองค์การบริหารส่วนตำบลปากหมันเพื่อให้บริการข้อมูลข่าวสารของราชการไว้ให้ประชาชนเข้าตรวจดูศึกษา ค้นคว้าตลอดจนเผยแพร่รวมทั้งปฏิบัติหน้าที่ให้เป็นไปตามระเบียบนี้และตามกฎหมายว่าด้วยข้อมูลข่าวสารของราชการให้ศูนย์บริการข้อมูลข่าวสารองค์การบริหารส่วนตำบลปากหมันมีหน้าที่เพิ่มเติมดังต่อไปนี้(๑)ให้จัดทำสมุดทะเบียนสำหรับผู้เข้ามาตรวจดูข้อมูลข่าวสารที่แสดงไว้เพื่อเป็นหลักฐานของทางราชการ(๒) ให้บริการข้อมูลข่าวสารที่อยู่ระหว่างดำเนินการของหน่วยงานในองค์การบริหารส่วนตำบลปากหมันและข้อมูลข่าวสารที่ดำเนินการเสร็จแล้ว(๓) เป็นศูนย์ประสานงานกับหน่วยงานในองค์การบริหารส่วนตำบลปากหมันเพื่อให้บริการข้อมูลข่าวสาร(๔) จัดทำรายงานเกี่ยวกับการให้บริการข้อมูลข่าวสารตามระเบียบนี้เสนอผู้บริหารท้องถิ่นอย่างน้อยปีละ ๑ ครั้งให้แต่ละส่วนราชการในที่ทำการองค์การบริหารส่วนตำบลปากหมันรวบรวมและจัดส่งข้อมูลข่าวสารต่างๆให้ศูนย์บริการข้อมูลข่าวสารขององค์การบริหารส่วนตำบลปากหมันและมีหน้าที่ตามวรรคสาม(๑) (๒) (๓) (๔) ในส่วนที่เกี่ยวข้องกับงานที่รับผิดชอบด้วยข้อ ๒๓ ศูนย์ข้อมูลข่าวสารขององค์การบริหารส่วนตำบลปากหมันตั้งอยู่ที่ ที่ทำการองค์การบริหารส่วนตำบลปากหมัน หมู่ที่ ๓ ตำบลปากหมันอำเภอด่านซ้าย จังหวัดเลย รหัสไปรษณีย์ ๔๒๑๒๐ หรือติดต่อที่หมายเลขโทรศัพท์๐-๔๒๘๐-๑๑๘๒ประกาศณ วันที่ ๓๐ ตุลาคม พ.ศ. ๒๕๕๕มงคล สารมะโนนายกองค์การบริหารส่วนตำบลปากหมัน[เอกสารแนบท้าย]๑. แบบคำร้องขอค้นข้อมูลข่าวสารของราชการ(ดูข้อมูลจากภาพกฎหมาย)ปริยานุช/ผู้จัดทำ๒๑ ธันวาคม๒๕๕๕ณัฐพร/ผู้ตรวจ๒๑ ธันวาคม๒๕๕๕[๑] ราชกิจจานุเบกษาเล่ม ๑๒๙/ตอนที่ ๑๔๕ ง/หน้า ๑/๒๐ ธันวาคม ๒๕๕๕